รัฐบาลไทย-ข่าวทำเนียบรัฐบาล-​รมว.พิพัฒน์ ลงพื้นที่หนองคาย - อุดรฯ เยี่ยมแรงงานนอกระบบ “กลุ่มไม้ไผ่แปรรูป” ส่งเสริมการจ้างงานในชุมชน ส่งต่อภูมิปัญญาท้องถิ่น
วันอาทิตย์ที่ 3 ธันวาคม 2566
03/12/2566
​รมว.พิพัฒน์ ลงพื้นที่หนองคาย - อุดรฯ เยี่ยมแรงงานนอกระบบ “กลุ่มไม้ไผ่แปรรูป” ส่งเสริมการจ้างงานในชุมชน ส่งต่อภูมิปัญญาท้องถิ่น
วันที่ 3 ธันวาคม 2566 นายพิพัฒน์ รัชกิจประการ รัฐมนตรีว่าการกระทรวงแรงงาน พร้อมด้วยนายไพโรจน์ โชติกเสถียร ปลัดกระทรวงแรงงาน นายสมชาย มรกตศรีวรรณ ผู้ตรวจราชการกระทรวงแรงงาน รักษาราชการแทนอธิบดีกรมการจัดหางาน และผู้บริหารกระทรวงแรงงาน
ลงพื้นที่อีสานเหนือจังหวัดหนองคาย - อุดรธานี ตรวจเยี่ยมพบปะให้กําลังใจกลุ่มรับงานไปทําที่บ้าน “กลุ่มไม้ไผ่แปรรูป” โดยมีนางพรทิพย์ รามฤทธิ์ ประธานกลุ่มและสมาชิกให้การต้อนรับ ณ ที่ทําการกลุ่ม บ้านยามกาใหญ่ ต.บ้านธาตุ อ.เพ็ญ จ.อุดรธานี
นายพิพัฒน์ เปิดเผยว่า การลงพื้นที่อีสานเหนือในครั้งนี้ มีความตั้งใจนําคณะผู้บริหารกระทรวงแรงงานติดตามความคืบหน้าการดําเนินงานตามนโยบายสําคัญของหน่วยงานในสังกัดกระทรวงแรงงาน โดยเฉพาะในพื้นที่จังหวัดอุดรธานี ซึ่งมีประชากรผู้สูงอายุถึง 222,278 คน หรือร้อยละ 14.01 จากจํานวนประชากรทั้งหมด 1,563,048 คน จากจํานวนดังกล่าวถือว่าจังหวัดอุดรธานีเข้าสู่สังคมผู้สูงอายุแล้ว นอกจากนี้จังหวัดอุดรฯยังมีแรงงานนอกระบบเป็นจํานวนมากถึง 492,776 คน โดยส่วนใหญ่ทํางานด้านการเกษตรและประมง ด้านงานบริการ และด้านความสามารถทางฝีมือ ตามลําดับ ในส่วนผู้อยู่ในกําลังแรงงาน มีทั้งสิ้น 602,364 คน แบ่งเป็นผู้มีงานทํา 585,543 คน และผู้ว่างงาน 8,953 คน หรือร้อยละ 0.57 ของประชากรทั้งหมด
จากสถานการณ์แรงงานดังกล่าว ทําให้แนวทางขับเคลื่อนเศรษฐกิจของจังหวัดอุดรธานีเกี่ยวพันกับแรงงานนอกระบบอย่างยิ่ง และด้วยกระทรวงแรงงานมีภารกิจในการส่งเสริมการประกอบอาชีพให้แก่ประชาชนในพื้นที่ต่างๆ ให้มีงาน มีรายได้เพิ่มขึ้น มีโอกาสพัฒนาทักษะฝีมือ และมีความปลอดภัยในการทํางาน ในวันนี้ผมจึงลงพื้นที่พบปะพูดคุยกับกลุ่มรับงานไปทําที่บ้าน “กลุ่มไม้ไผ่แปรรูป” เพื่อเยี่ยมชมและรับฟังผลการดําเนินงาน การแสดงผลิตภัณฑ์ของกลุ่ม อาทิ กระติบข้าว ขันใส่บาตร พานตักบาตร ตระกร้าไผ่ ตระกร้าหวาย มวยนึ่งข้าว กระเป๋าสตางค์หวาย กระเป๋าถือสานไผ่ ซึ่งเป็นสินค้าสร้างรายได้ให้กับชุมชน และส่งต่อภูมิปัญญาท้องถิ่นอย่างไม่รู้จบ จากการพูดคุยกับคุณพรทิพย์ ประธานกลุ่ม และยังเป็นอาสาสมัครแรงงานประจําตําบล กําลังสําคัญในการประสานภารกิจของกระทรวงแรงงานกับชาวบ้าน ทําให้ทราบว่า กลุ่มรับงานไปทําที่บ้านไม้ไผ่แปรรูป มีสมาชิก จํานวน 10 คน และมีการแจกจ่ายงานไปยังสมาชิกในชุมชนซึ่งส่วนใหญ่เป็นผู้สูงอายุ มากกว่า 150 คน สร้างรายได้ 4,000 – 5,000 บาท ต่อเดือนต่อคน ซึ่งนับว่าเป็นรายได้เสริมที่ไม่น้อย
“การสนับสนุนให้เกิดการจ้างงานในชุมชนสนับสนุนแรงงานนอกระบบ ซึ่งเป็นแรงงานกลุ่มใหญ่ที่สุดของประเทศ ทําให้แรงงานไม่ต้องออกจากพื้นที่เพื่อทํางานไกลบ้าน สามารถรับงาน ทํางาน และนําค่าจ้างที่ได้รับใช้จ่ายหมุนเวียนในชุมชน กระตุ้นเศรษฐกิจจากฐานรากอย่างแท้จริง” รวม.แรงงาน กล่าว
ด้านนายสมชาย มรกตศรีวรรณ ผู้ตรวจราชการกระทรวงแรงงาน รักษาราชการแทนอธิบดีกรมการจัดหางาน กล่าวว่า กรมการจัดหางานส่งเสริมให้คนไทยมีทางเลือกในการประกอบอาชีพ โดยสนับสนุนการรวมกลุ่มรับงานไปทําที่บ้านมาตั้งแต่ปี พ.ศ. 2545 และติดตามผลการดําเนินการของกลุ่มอย่างใกล้ชิด เพื่อให้คําแนะนําที่เป็นประโยชน์เกี่ยวกับการเรียนรู้และต่อยอดผลิตภัณฑ์ สนับสนุนช่องทางการทําการตลาด รวมทั้งให้คําแนะนําวิธีการขอกู้ยืมเงินดอกเบี้ยต่ําเพื่อเป็นทุนในการขยายกิจการจากกองทุนเพื่อผู้รับงานไปทําที่บ้าน โดยผู้ที่สนใจสามารถยื่นคําขอจดทะเบียน ณ สํานักงานจัดหางานกรุงเทพมหานครพื้นที่ 1-10 หรือสํานักงานจัดหางานจังหวัดในท้องที่ที่ผู้รับงานไปทําที่บ้านตั้งอยู่ หรือสอบถามรายละเอียดเพิ่มเติมได้ที่สายด่วนกระทรวงแรงงาน โทร.1506 กด 2 กรมการจัดหางาน